
GORIŠKA LEKARNE NOVA GORICA
Rejčeva ulica 2
5000 NOVA GORICA

Številka: JN 01/2017
Datum: 13. 7. 2017 

Na podlagi šestega 90. člena Zakona o javnem naročanju (Ur. list RS, št. 91/15, v nadaljevanju: ZJN-3) je direktorica GORIŠKE LEKARNE NOVA GORICA, Rejčeva ulica 2, 5000 Nova Gorica, sprejela naslednjo

ODLOČITEV
v postopku oddaje javnega naročila za Gradbena, obrtniška in instalacijska dela Lekarne v Šempetru

Odločitev št. JN/01/2017 z dne 6. 7. 2017 se razveljavi.

[bookmark: _GoBack]Obe prejeti ponudbi se kot nedopustni izloči in se javno naročilo ne odda.


Obrazložitev:

Javni zavod GORIŠKA LEKARNA NOVA GORICA, Rejčeva ulica 2, 5000 NOVA GORICA (v nadaljevanju: naročnik), je na podlagi 47. člena ZJN-3 začel postopek javnega razpisa za oddajo javnega naročila male vrednosti. Javno naročilo je bilo enotno, v razpisni dokumentaciji pa je naročnik določil, katere izjave, obrazce in dokumente je potrebno predložiti v ponudbi. Javni razpis je bil  v skladu z 22. členom ZJN-3 objavljen na Portalu javnih naročil 22. junija 2017, številka objave JN 006164/2017-W01.

Naročnik je v postopku dne 6. 7. 2017 sprejel odločitev o oddaji javnega naročila št. JN01/2017, s katero je odločil, da se javno naročilo odda ponudniku KONSTRUKTING D.O.O., NA GRIČ 3, 1354 HORJUL. Po objavi odločitve o oddaji naročila je naročnik ugotovil, da ponudnik KONSTRUKTING D.O.O. ne izpolnjuje vseh pogojev za izvedbo javnega naročila, zaradi česar bi moral njegovo ponudbo izločiti. Naročnik je v točki I. dokumentacije v zvezi z javnim naročilom določil, da je ponudnik lahko vsak gospodarski subjekt, ki pomeni katero koli fizično ali pravno osebo ali skupino teh oseb, vključno z vsakim začasnim združenjem podjetij, ki na trgu ali v postopkih javnega naročanja ponuja izvedbo gradenj, dobavo blaga ali izvedbo storitev, je registriran za dejavnost, ki je predmet razpisa in ima za opravljanje te dejavnosti vsa predpisana dovoljenja ter je usposobljen za njihovo izvajanje. V točki 15. Sposobnost za opravljanje poklicne dejavnosti dokumentacije v zvezi z javnim naročilom je naročnik določil, da mora biti ponudnik registriran za dejavnost, ki je predmet tega naročila. Naročnik si bo sam pridobil podatke iz javnih evidenc za ponudnika iz Republike Slovenije. V kolikor ponudnik ni iz Republike Slovenije, mora predložiti dokazilo v skladu s predpisi države članice, v kateri je registriral dejavnost, o vpisu v register poklicev ali trgovski register. V zvezi z izpolnjevanjem navedenega pogoja je naročnik zahteval od ponudnikov, da predložijo izjavo na Razpisnem obrazcu št. 2 v naslednjem besedilu: »Vpisani smo v ustrezen poklicni register za opravljanje dejavnosti, ki je predmet javnega naročila.«
Pogoj, kot ga je določil naročnik, zlasti v opredelitvi, kdo je lahko ponudnik v tem postopku oddaje javnega naročila, je treba obravnavati v smislu pogoja iz a) točke prvega odstavka 76. člena ZJN-3. V zvezi s tem pogojem ZJN-3 v tretjem odstavku 76. člena določa, da glede ustreznosti za opravljanje poklicne dejavnosti lahko naročnik od gospodarskih subjektov zahteva, da so vpisani v enega od poklicnih ali poslovnih registrov, ki se vodijo v državi članici, v kateri ima gospodarski subjekt sedež. Seznam poklicnih ali poslovnih registrov v državah članicah Evropske unije določa Priloga XI Direktive 2014/24/EU. Priloga XI Direktive 2014/24/EU določa, da sta v Republiki Sloveniji to sodni in obrtni register.

Obrtni zakon v prvem odstavku 6. člena določa, da se pravica do opravljanja obrtne dejavnosti, za katero je potrebna ustrezna poklicna usposobljenost, pridobi na podlagi obrtnega dovoljenja in vpisa v obrtni register. Obrtne dejavnosti, za katere je treba pridobiti obrtno dovoljenje, določa Uredba o obrtnih dejavnostih (Uradni list RS, št. 63/13), ki v 3. členu med drugimi kot takšne opredeljuje tudi naslednje dejavnosti, ki sodijo v predmet javnega naročila v tem postopku (naštete primeroma, ker podrobnejše navajanje ne bi pripeljalo do drugačne odločitve):
· 43.210 Inštaliranje električnih napeljav in naprav
· 43.220 Inštaliranje vodovodnih, plinskih in ogrevalnih napeljav in naprav
· 43.290 Drugo inštaliranje pri gradnjah

Iz vpogleda v javno dostopen obrtni register je naročnik ugotovil, da ponudnik KONSTRUKTING D.O.O. ni vpisan v obrtni register, na podlagi česar naročnik ugotavlja, da nima veljavnega obrtnega dovoljenja, niti ga ni imel v času oddaje ponudbe. Ponudnik zato ne izpolnjuje izpostavljenega pogoja in ga je treba izključiti iz predmetnega postopka javnega naročila, saj je njegova ponudba nedopustna.

Šesti odstavek 90. člena ZJN-3 določa, da naročnik lahko do pravnomočnosti odločitve o oddaji javnega naročila z namenom odprave nezakonitosti po predhodni ugotovitvi utemeljenosti svojo odločitev na lastno pobudo spremeni in sprejme novo odločitev, s katero nadomesti prejšnjo. Odločitev o oddaji naročila je bila objavljena 6. 7. 2017, rok 5 delovnih dni za pravno varstvo pa poteče 13. 7. 2017, kar pomeni, da naročnik spreminja svojo odločitev v zakonsko predpisanem roku. Razlogi za spremembo izhajajo iz zgoraj opredeljenih ugotovitev, ki se nanašajo na dopustnost ponudbe, ki je bil izbran z razveljavljeno odločitvijo.

Po razveljavitvi odločitve o oddaji naročila, je naročnik ponovno opravil pregled ponudb in po ugotovitvi, da je treba ponudnika KONSTRUKTING D.O.O. izključiti iz zgoraj navedenih razlogov, pregledal še ponudbo ponudnika, ki je glede na postavljeno merilo uvrščen na 2. mesto, to je ponudnik ARBA PLUS, D.O.O., ŠPRUHA 19, 1236 TRZIN. Naročnik je ugotovil, da je ponudba ponudnika ARBA PLUS, D.O.O. nedopustna, saj ponujena cena presega zagotovljena sredstva naročnika. Ponudnik je namreč ponudil izvedbo predmeta javnega naročila po ceni 389.986,25 EUR (z DDV). Naročnik ima za izvedbo predmeta naročila zagotovljenih 300.000,00 EUR + DDV, kar pomeni, da ponujena cena presega naročnikova sredstva. Skladno z 29. točko prvega odstavka 2. člena ZJN-3 je dopustna ponudba tista ponudba, ki jo predloži ponudnik, za katerega ne obstajajo razlogi za izključitev in ki izpolnjuje pogoje za sodelovanje, njegova ponudba ustreza potrebam in zahtevam naročnika, določenim v tehničnih specifikacijah in v dokumentaciji v zvezi z oddajo javnega naročila, je prispela pravočasno, pri njej ni dokazano nedovoljeno dogovarjanje ali korupcija, naročnik je ni ocenil za neobičajno nizko in cena ne presega zagotovljenih sredstev naročnika.

Ker je naročnik po pregledu obeh ponudb ugotovil, da v postopku ni prejel nobene dopustne ponudbe, je odločil, da se javno naročilo ne odda. V nadaljevanju bo naročnik ravnal v skladu z določbami ZJN-3.


PRAVNI POUK:

V skladu s 14. členom Zakona o pravnem varstvu v postopkih javnega naročanja (ZPVPJN, Uradni list Republike Slovenije 43/2011, 63/2013) lahko zahtevek za revizijo vloži vsaka oseba, ki ji je priznana aktivna legitimacija.

Rok za vložitev zahtevka za revizijo je pet delovnih dni od prejema naročnikove odločitve. Zahtevek za revizijo se vloži v skladu z določili 24. člena ZPVPJN na naslov Goriška lekarna Nova Gorica, Rejčeva ulica 2, 5000 Nova Gorica. Vlagatelj mora kopijo zahtevka za revizijo hkrati posredovati ministrstvu, pristojnem za javna naročila. Zahtevek za revizijo mora vsebovati vse elemente navedene v 15.členu ZPVPJN. Višina takse, ki jo mora vplačati vlagatelj revizije v skladu z 71.členom ZPVPJN znaša taksa 1.000,00 EUR. Takso se plača na račun odprt pri Banki Slovenije, št. TRR SI56 0110 0100 0358 802, sklic  Zahtevku za revizijo mora biti priloženo potrdilo o plačilu takse, sicer za zahtevek zavrže.




Goriška lekarna Nova Gorica
direktorica Ester Košiček, mag. farm., spec.


Vročiti skladno z ZJN-3:
1. ARBA PLUS, D.O.O, ŠPRUHA 19, 1236 TRZIN
2. KONSTRUKTING D.O.O., NA GRIČ 3, 1354 HORJUL 

